Subject: Wiiralti stipendium jätkub eraraha toel
From: "Hannus Luure" <[email-masked]>
To: <[email-masked]>
Date: Tue, 26 Mar 2024 15:46:37 +0300

Kultuuriministeeriumi pressiteade

26. märts 2024

Wiiralti stipendium jätkub eraraha toel

Kultuuriminister Heidy Purga ja OÜ Eesti Kunstioksjonid esindaja Reigo
Kuivjõgi sõlmisid täna ühiste kavatsuste kokkuleppe anda järgmisest
aastast Wiiralti stipendiumi välja eraraha toel. 2024. aasta Wiiralti
stipendiumid antakse veel viimast korda välja autoritasudest laekunud
vahenditest.

„Eduard Wiiralti surmast möödub tänavu 70 aastat ning riigile peagi enam
meie kunsti suurmeistri autoritasudest vahendeid ei laeku. Sellega sattus
kahtluse all Wiiralti stipendiumi jätkumine. Meile pakkus positiivse
üllatusena abikäe erasektor, mis kinnitab, et kultuur ei ole vaid riigi
hoida. Koostöös ettevõttega Eesti Kunstioksjonid jätkame Wiiralti pärandi
väärtustamist ning toetame ka edaspidi üliõpilasi läbi selle maineka
stipendiumi. See on suurepärane näide riigi ja erasektori koosloomest
kultuurivaldkonnas ning kutsun üles ka teisi ettevõtteid sellesse
panustama,“ ütles kultuuriminister Heidy Purga.

„Inimeste toetamine ja tunnustamine on ühiskonna toimimiseks äärmiselt
oluline nii headel kui ka keerulistel aegadel. Seda iseäranis kunstnike
jaoks, kelle ülesanne on luua ilu ja seda tihti moel, kuidas seda varem
pole tehtud. Uuenduste eestvedajad kunstiväljal on pigem noored kunstnikud
ning kui riigil lõpeb võimalus nende tunnustamise jätkamiseks, on igati
loomulik, et selle vastutuse võtab üle erasektor. Loodan, et see algatus
leiab järgimist ka teistegi ettevõtete poolt, kellele on oluline kultuuri
edendamine läbi uute talentide innustamise,“ ütles Reigo Kuivjõgi.

Kokkuleppe kohaselt jätkub Wiiralti stipendiumi välja andmisel praegune
süsteem, kus Kultuuriministeeriumi komisjon teeb stipendiaadi valiku
ministeeriumile laekunud avalduste põhjal. Esialgu kehtib kokkulepe
vähemalt 2029. aastani.

Manuses pilt allkirjastamisest.

Lisainfo
Hannus Luure
Kommunikatsiooninõunik
Osakonnajuhataja asetäitja
Kommunikatsiooni ja rahvusvahelise koostöö osakond
526 1431
 <mailto:[email-masked]> [email-masked]

Kultuuriministeeriumi uudised Facebookis
<https://www.facebook.com/Kultuuriministeerium>  ja Instagramis
<https://www.instagram.com/estonian_culture_abroad/>